b'\n_START_ARTICLE_\nPotetprest\n_START_PARAGRAPH_\n\xc2\xabPotetprest\xc2\xbb er en betegnelse p\xc3\xa5 prester som p\xc3\xa5 1700-tallet, dels etter kongelig p\xc3\xa5legg, oppfordret til mer dyrking av potet i Norge. Uttrykket brukes ogs\xc3\xa5 om prester som var vel s\xc3\xa5 interessert i jordbruk og praktiske sp\xc3\xb8rsm\xc3\xa5l, som i forkynnelse._NEWLINE_Potetplanten kom til Europa sammen med tobakksplanten fra S\xc3\xb8r-Amerika p\xc3\xa5 1500-tallet. Pga. utnyttelsen av jordbruksland p\xc3\xa5 h\xc3\xb8yere breddegrader (les: Norden) \xc3\xb8nsket danskekongen og prestene \xc3\xa5 fremme dyrkingen av poteten, f\xc3\xb8rst og fremst fordi man hadde oppdaget at den ga store og relativt sikre avlinger p\xc3\xa5 v\xc3\xa5re breddegrader. Dermed ble poteten viktig for \xc3\xa5 sikre matforsyningen i Norge. Det var en viss motstand mot poteten i Norge i begynnelsen, blant annet fordi man ikke helt visste hvilke deler av den som var spiselig. Senere, etter at poteten var tatt i bruk, oppdaget man ogs\xc3\xa5 at poteten hadde en gunstig virkning mot for eksempel skj\xc3\xb8rbuk. _NEWLINE_Innf\xc3\xb8ringen av poteten fikk stor betydning i Norge. P\xc3\xa5 mange m\xc3\xa5ter kan det sies at poteten var viktigere for det norske folket enn Grunnloven. Det var potetdyrkingen som kunne skape umiddelbare lettelser i det daglige strevet for livets opphold etter 1814, og ikke Grunnloven._NEWLINE_Peder Harboe Hertzberg og Abraham Pihl var kjente potetprester.'